Príloha č. 1

V y h o d n o t e n i e
„Opatrení na zabezpečenie plnenia zámerov technickej politiky priemyselných odvetví
do roku 2003“

1.	Pripraviť technické zadania a stanoviť kritériá pre výberové konanie nových vedecko-technických projektov v rámci schválených programových smerov výskumu a vývoja

Ministerstvo hospodárstva SR vypracovalo „Metodický pokyn“ pre zabezpečenie výberového konania na úlohy rozvoja vedy a techniky priemyselných odvetví SR v zmysle Obchodného zákonníka, ktorý je podkladom pre uplatnenie Zákona č. 263/99 Z. z. o verejnom obstarávaní a o zmene a doplnení niektorých zákonov a Zákona č. 303/95 Z. z. o rozpočtových pravidlách v znení zmien a doplnkov. Súčasťou metodických pokynov sú technické zadania a kritéria pre výber nových vedecko-technických projektov, ktoré napĺňajú programové smery stanovené „Koncepčným zameraním technickej politiky priemyselných odvetví SR do roku 2003“.

2.	Pravidelne ročne vypracovať informáciu o účinkoch z ukončených riešení vedecko-technických projektov a túto predložiť MF SR a MŠ SR

Ministerstvo hospodárstva SR pravidelne (ročne) vypracúva informáciu o zhodnotení výsledkov ukončených riešení vedecko-technických projektov a o ich účinkoch po následnej realizácii v sledovanom období troch rokov. Uvedené plnenie je zabezpečené na základe jednotného Metodického postupu, schváleného uznesením vlády SR č. 647/95 a Usmernenia pre hospodárenie a kontrolu hospodárnosti s rozpočtovými prostriedkami podľa Vestníka MH SR č. 2/1996 a č. 2/1997.

3.	Uplatniť princípy EÚ pri poskytovaní štátnej pomoci výskumu a vývoja v rámci rozpočtovej kapitoly MH SR so zavedením nového systému prerozdeľovania týchto zdrojov

Úloha sa zabezpečuje od fiskálneho roku 2000. Poskytovanie štátnej pomoci na výskum a vývoj v rámci rozpočtovej kapitoly MH SR, so zavedením nového systému prerozdeľovania týchto zdrojov, sa vykonáva v zmysle zákona č. 231/1999 Z. z. o štátnej pomoci, ktorý zohľadňuje princípy EÚ.

4.	Pripraviť návrh podpory inovačného rozvoja a programy kvality v podnikovej sfére

Návrhy podpory programov kvality boli prerokované vo vláde SR v septembri 2000. Vláda svojim uznesením č. 779/2000 schválila  „Program implementácie systémov riadenia kvality - KVALITA“. Účelom programu je podporiť zavádzanie  systémov riadenia kvality v súlade s normami ISO 9000, VDA, BS, QS, ISO 14000, Správnej výrobnej praxe a Správnej laboratórnej praxe v sektore MSP. Grant môže obdržať malý a stredný podnik, ktorý splní kritéria v súlade so zákonom č. 231/1999 Z. z. o štátnej pomoci až do výšky 220 tis. Sk a má zavedený systém riadenia podľa uvedených medzinárodných noriem. V roku 2000 bolo podporených 33 malých a stredných podnikov, výška príspevku predstavovala 3 mil. Sk.
 
Podpora inovačnému rozvoju v priemyselných odvetviach bola realizovaná prostredníctvom Inovačného fondu n. f., ktorý zriadilo Ministerstvo hospodárstva SR v zmysle zákona NR SR č. 207/1996 Z. z. ako neinvestičný fond. V rokoch 1999 - 2000 podporil fond riešenie výskumu a vývoja v rámci šiestich inovačných projektov v rozsahu 38,8 mil. Sk.

5.	Zabezpečiť koordinovanú prípravu projektov pre zapojenie priemyselnej VVZ do 5. Rámcového programu EÚ pre výskum a technický rozvoj

V súčasnej dobe Ministerstvo hospodárstva SR eviduje 35 vyhodnotených návrhov projektov priemyselnej VVZ, z toho 9 schválených projektov s príspevkom 557,122 tis. EURO,  čo  predstavuje  sumu  približne  24,4 mil. Sk. Úspešnosť našich pracovísk je 25,7 %, čo je lepšie ako celoslovenský priemer. 

6.	Zabezpečiť postupný prechod komunikácie k jednotlivým aktivitám medzinárodnej vedecko-technickej spolupráce na elektronickej báze

V rokoch 1999 - 2000 si väčšina pracovísk výskumu a vývoja priemyselných odvetví SR zabezpečila prístup prostredníctvom elektronických médií k aktivitám MVTS na multilaterálnej aj bilaterálnej úrovni, ako aj pri uspokojovaní svojich špecifických potrieb pri návrhu konkrétnych medzinárodných vedecko-technických projektov. Pre súhrnnú koordináciu má Ministerstvo hospodárstva SR aktívny prístup do serverov EÚ - DG Research, CORDIS, OECD - OLIS, CERN.

7.	Riešiť transformáciu odborových technických noriem na zodpovedajúcu úroveň noriem (STN, PN) a technických predpisov

V zmysle záverov rozborových správ spracovaných do roku 2000, ktoré riešili problematiku OTN, Technické centrá priemyselných odvetví SR postupne zabezpečovali transformáciu OTN na STN EN, STN ISO, prípadne STN, pokiaľ bola úloha zaradená do plánu TN a financovaná zo štátneho rozpočtu. Len v ojedinelých prípadoch si spracovateľ hradil vypracovanie normy sám z vlastných zdrojov. V niektorých triedach boli OTN zrušené a zapracované do „podnikových noriem“. Vzhľadom na množstvo nových noriem prijímaných do sústavy STN je potrebné vykonávať pravidelnú aktualizáciu a postupnú revíziu OTN, aby nedochádzalo k rozporu medzi platnými normami STN a OTN.

8.	Zabezpečiť pripravenosť štátnych skúšobní v rezorte MH SR na výkon činnosti vo vzťahu k novo-pripravovaným legislatívnym normám

V súlade so zákonom č. 264/1999 Z. z. o technických požiadavkách na výrobky a o posudzovaní zhody a o doplnení niektorých zákonov, boli štátne skúšobne v pôsobnosti rezortu Ministerstva hospodárstva SR (VÚZ SKTC-115 a LIGNOTESTING SKTC-129) autorizované a akreditované podľa citovaného zákona. V odvetviach priemyslu pôsobí 30 skúšobní. Celkovo zo 47 skúšobní na Slovensku je akreditovaných a autorizovaných 45 a 2 sú v príprave. Týmto je zabezpečený ich výkon činností podľa uvedeného zákona.
Autorizáciu podľa zákona č. 90/1998 Z. z. o stavebných výrobkoch v znení neskorších predpisov získalo 17 skúšobní.

9.	Zabezpečiť ochranu duševného vlastníctva výsledkov výskumu a vývoja v rámci medzinárodnej vedecko-technickej spolupráce, najmä v projektoch riešených s účasťou na 5. Rámcovom programe EÚ pre výskum a technický rozvoj

Ochrana duševného vlastníctva domácich vedecko-technických projektov je riešená samostatným článkom (Vlastnícke práva k predmetu plnenia) všetkých zmlúv o riešení a financovaní návrhov vedecko-technických projektov, ktoré sú uzatvárané medzi obstarávateľom - Ministerstvom hospodárstva SR, riešiteľmi a realizátormi na každý jeden projekt.

Princípy pridelenia práv duševného vlastníctva u aktivít 5. RP EÚ sú realizované podľa metodiky popísanej v „Prílohe II“ Rozhodnutia Asociačnej rady medzi EÚ a Slovenskom (1999). Riešiteľské subjekty, ktoré participujú na aktivitách 5. RP EÚ, túto záležitosť riešia pri negociácii projektu so svojimi partnermi a následne pri uzatváraní kontraktu.

10.	Pripraviť a realizovať systém akreditácie pracovísk výskumu a vývoja v priemysle podľa metodiky stanovenej SNAS

SNAS doposiaľ nevypracoval metodiku na akreditáciu organizácií a pracovísk výskumu a vývoja. Ministerstvo hospodárstva SR zabezpečilo periodické hodnotenie podľa metodiky vypracovanej Ministerstvom školstva SR, upravenej na podmienky priemyselného výskumu odvetví v pôsobnosti MH SR. Týmto bolo splnené uznesenie vlády SR č. 557 z 30. júna 1999, bod B.6. 

11.	Spracovať zásady a aktualizáciu technickej politiky priemyselných odvetví MH SR od roku 2001 v zmysle prijatého uznesenia vlády SR, formou vedecko-technickej štúdie

Pre podmienky spracovania „Aktualizácie koncepčného zamerania technickej politiky priemyselných odvetví SR do roku 2003 s výhľadom do roku 2005“, Ministerstvo hospodárstva SR vypracovalo „Zadanie pre spracovanie vedecko-technickej štúdie zameranej na zhodnotenie a stratégiu inovačného rozvoja v priemyselných odvetviach“, ako podklad pre technické centrá priemyslu. Súčasťou zadania bola spracovaná Osnova pre „Aktualizáciu koncepčného zamerania technickej politiky priemyselných odvetví do roku 2003, s výhľadom do roku 2005“ a „Metodika prípravy programov výskumu a vývoja priemyselných odvetví SR“. Finančné zabezpečenie riešenia vedecko-technickej štúdie bolo v roku 2000 zabezpečené podľa bodu A.1 uznesenia vlády SR č. 834/2000. Výsledky z predmetnej štúdie boli podkladom pre spracovanie vybraných častí tohoto materiálu.

Vypracoval: Odbor vedy a techniky